1Ku haahingwireho ebiro bishatu, haabaho obugyenyi bw'obushwere omuri Kaana eya Galilaaya; nyina wa Yesu yaabutaaha, 2kandi Yesu n'abatendekwa be nabo baabwetwaho. 3Viino ku yaahwaireho, nyina wa Yesu yaamugira ati: Viino yaabahwaho. 4Yesu yaamugarukamu ati: Mukaikuru, noofa ki naanye? Obunaku bwangye tibukahikire. 5Kwonka nyina yaagira abaheereza ati: Kyona eki araabaragiire, mukikore. 6Obwo hakaba hatairweho enjoga mpango mukaaga z'amabaare, z'okutamu amaizi g'okweyeza, nk'omugyenzo gw'Abayudaaya oku gwabaire guri; buri emwe neijuzibwa enywero makumi abiri nari ashatu. 7Yesu nikwo kugambira abaheereza ati: Nimwijuze ezo njoga amaizi. Nabo baaziijuza n'aha bunwa. 8Bwanyima yaabagira ati: Hati nu nimutahe, mutwarire omugabuzi. Nabo baagira batyo. 9Omugabuzi, ku yaarorizeho, yaashanga amaizi gaahindukire viino. Ahabw'okutamanya viino egyo ei yaaruga, kwonka abaheereza abaatahire amaizi bo nibakimanya, omugabuzi yaayeta kishwera, 10yaamugira ati: Omuntu weena abanza kutereka viino enungi; abantu ku bahwa eiriho abona kureeta etari nungi; kwonka iwe waaguma obiikire viino enungi okuhitsya hati. 11Ako niko kamanyiso k'okubanza omu bi Yesu yaakozire, kikakorerwa omuri Kaana eya Galilaaya. Yaayoreka ekitiinwa kye, haza abatendekwa be baamwikiriza. 12Ekyo ku kyahwaire, yaashuuma Kafarinaumu hamwe na nyina n'abarumuna n'abatendekwa be; okwo baamarayo ebiro bikye. 13Ekiro ky'Obugyenyi bw'Okuhingurwaho kw'Abayudaaya ku kyabaire kiri haihi kuhika, Yesu yainamuka Yerusalemu. 14Ku yaataahire omuri Nyaruju, yaashangamu abantu abarikutundiramu ente n'entaama n'enkombe, n'abarikuhingisa empiiha, bashutami nibazihingisa. 15Yaagira otugoye, yaatwogoshamu omunyaafu, yaababinga omuri Nyaruju boona, hamwe n'ente n'entaama; yaasheesha empiiha z'abarikuzihingisa, yaajuumika emeeza zaabo. 16Atyo agira abarikutunda enkombe ati: Mwiheho ebi byona, murekye kuhindura enju ya Tata akajagiro. 17Bwanyima abatendekwa be nikwo kwijuka ebigambo by'omu Byahandiikirwe, ebirikugira biti: Okugirira enju yaawe eihato kuryammaraho. 18Abayudaaya baamugarukamu nibagira bati: Nikamanyiso ki aku orikubaasa kutworeka kuhamya ekyakukoresa ebyo? 19Yesu yaabagarukamu ati: Nimusheenye Nyaruju egi, haza ngiimutsye omu biro bishatu. 20Abayudaaya baamugira bati: Nyaruju egi eyaamazire emyaka makumi ana na mukaaga neeyombekwa, iwe noogiimutsya omu biro bishatu! 21Kwonka Nyaruju ei yaagambireho n'omubiri gwe. 22Yesu ku yaazookire omu bafiire, abatendekwa be baijuka ku yaakigambire, baikiriza Ebyahandiikirwe n'ebi yaagambire. 23Ebiro ebi yaamazire omuri Yerusalemu aha Bugyenyi bw'Okuhingurwaho, abantu baingi bakamwikiriza ahabw'okureeba obumanyiso obu yaakozire. 24Kwonka Yesu we tiyaabahwerayo, ahabw'okushangwa naamanya abantu boona, 25kandi akaba atarikwetenga muntu n'omwe kumugambira eby'abantu; ahabw'okuba we akaba naamanya ebiri omu muntu.
Copyright
Learn More
lug_Latn zho_Hant eng_Latn